## Rješenje o obliku i temeljnim obilježjima novčanice od 50000 hrvatskih dinara

### NN 53/1993 (3.6.1993.), Rješenje o obliku i temeljnim obilježjima novčanice od 50000 hrvatskih dinara

# MINISTARSTVO FINANCIJA

Na osnovi članka VI Odluke o uvođenju hrvatskog dinara kao sredstva
plaćanja na teritoriju Republike Hrvatske ("Narodne novine" br.
71/91) ministar financija donosi

## RJEŠENJE

### o obliku i temeljnim obilježjima novčanice od 50000 hrvatskih dinara

1 Novčanice hrvatskog dinara izdaju se u novom apoenu od 50000 hrvatskih
dinara.

2. Novčanica od 50000 hrvatskih dinara je veličine 67 mm x 130 mm.

3. Novčanica od 50000 hrvatskih dinara tiskat će se na bijelom zaštićenom
papiru s ugrađenim vodenim znakom i zaštitnom niti, tehnikom reljefnog
tiska i linijskog dubokog tiska.

Novčanica od 50000 hrvatskih dinara izgleda ovako:

1) S lica: zaštitni motivi tiskani su reljefnim tiskom te tehnikom peterobojnog
linijskog dubokog tiska. Dvije od boja na licu reflektira se žuto pod ultraljubičastim
zracima.

Na lijevoj strani novčanice je na bijeloj površini, u gornjem kutu,
oznaka vrijednosti "50000" tiskana reljefnom tehnikom. Na margini
novčanice je tekst "REPUBLIKA HRVATSKA" tiskan reljefnom tehnikom.

Ispod teksta "REPUBLIKA HRVATSKA" je u nizu, mikro pismom,
tiskan natpis "NARODNA BANKA HRVATSKE".

U donjem dijelu novčanice, na jednobojnoj linijskoj podlozi, nalazi
se faksimil potpisa ministra financija Dr. Zorana Jašića. Potpis je reproduciran
u crnoj boji koja se reflektira zeleno pod ultraljubičastim zracima. Ispod
faksimila potpisa ispisan je u dva retka tekst "MINISTAR" "FINANCIJA".

U lijevom donjem kutu tiskana su reljefnom tehnikom dva usporedna pravokutnika
postavljena paralelno u odnosu na lijevu marginu novčanice. Stranice pravokutnika
tiskane su u negativu. Unutar pravokutnika, u negativu, tiskana je oznaka
vrijednosti "50000" i to na način da je u lijevom pravokutniku
oznaka vrijednosti tiskana odozgo prema dolje gdje je brojka pet okrenuta
prema lijevoj margini novčanice, dok je u desnom pravokutniku oznaka vrijednosti
tiskana odozdo prema gore a brojka pet je okrenuta prema središnjem dijelu
novčanice.

Između pravokutnika je razmak unutar kojeg je, u negativu, tiskana šara
u obliku brojke osam čije su elipse postavljene prema stranicama pravokutnika
i međusobno se isprepleću devet puta.

U dijelu bijele površine novčanice, u papiru, ugrađen je vodeni znak
s motivom krstionice (Višeslavova krstionica).

Motiv vodenog znaka krstionice ugrađen je u okomitom nizu tako da je
u cijelosti iskazan u središnjem bijelom dijelu novčanice a ponavlja se
djelomično ili u cijelosti u gornjem i donjem bijelom dijelu novčanice.

U središnjem dijelu bijele površine novčanice tiskan je grb Republike
Hrvatske nevidljivom tintom koja fluorescira pod ultraljubičastim zracima.

U sredini novčanice je gravira lika Ruđera Boškovića hrvatskog znanstvenika
iz oblasti astronomije, matematike, fizike i filozofije. Lik je tiskan
u reljefnoj tehnici. S desne strane gravire lika, u visini brade, tiskano
je u tri retka ime i prezime znanstvenika "RUĐER"; "BOŠKOVIĆ"
te godina njegova rođenja i smrti "1711-1787".

Na donjoj margini gravire tiskan je, u negativu, reljefnom tehnikom
u dva retka natpis "PEDESET TISUĆA"; "HRVATSKIH DINARA".

Na desnoj strani novčanice, u gornjem dijelu, tiskana je crnom bojom
numeracija koja sadrži jedno slovo i sedam znamenki. Crna boja numeracije
reflektira zeleno pod ultravioletnim zracima.

Ispod numeracije je giljoširana rozeta tiskana tehnikom višebojnog linijskog
dubokog tiska. Na rozeti te na njenom obodu tiskan je dio formula iz znanstvene
studije Ruđera Boškovića koja nosi naziv "Teorija prirodne filozofije
svedene na jedinstven zakon sila koje djeluju u prirodi".

Na ostalom dijelu novčanice su giljoširani tonovi tiskani višebojnim
linijskim tiskom.

U donjem dijelu novčanice nastavak je višebojne linijske podloge na
kojoj je reljefnom tehnikom tiskana oznaka vrijednosti 50000 i koja završava
uz desnu marginu novčanice.

U gornjem desnom kutu novčanice je tiskan reljefnom tehnikom, u negativu,
grb Republike Hrvatske. Grb je omeđen pravokutnim poljem čiji su rubovi
tiskani u negativu.

Pravokutnik s grbom tiskan je unutar gravire tiskane reljefnom tehnikom
koja se proteže uz desnu marginu novčanice a do gornjeg ruba linijske podloge
na kojoj je tiskana oznaka vrijednosti.

Unutar gravire se nalazi skrivena slika koja je vidljiva kad se novčanica
dijagonalno nagne, a koja daje natpis "N B H".

2) S naličja: zaštitna tonska podloga tiskana je višebojnim linijskim
dubokim tiskom. Na lijevoj strani novčanica su dvije giljoširane rozete
čije središnjice su smještene uz gornju i donju marginu novčanice tako
da su otisnuta dva polukruga čiji obodi prolaze središnjim dijelom lijeve
strane novčanice. U središnjem dijelu lijeve strane otisnuti su giljoširanim
tonovima portali zgrade Rektorata Sveučilišta Republike Hrvatske u Zagrebu.
U gornjem lijevom kutu tiskana je oznaka vrijednosti 50000 a u donjem dijelu
novčanice, u dva retka, natpis "PEDESET TISUĆA"; "HRVATSKIH
DINARA".

U sredini novčanice je u graviri motiv spomenika "Povijest Hrvata",
lik žene s rupcem na glavi i pločom s glagoljičkim natpisom na koljenima,
autora Ivana Meštrovića.

Na desnoj strani dominira fragment spomenika, dio glave žene s rupcem,
tiskan litografskom tehnikom sa neprekinutim višebojnim linijama.

U srednjem dijelu tonske podloge u samom papiru je ugrađen vodeni znak
s motivom krstionice.

Motiv vodenog znaka krstionice ugrađen je u okomitom nizu tako da je
u cijelosti iskazan u središnjem svjetlo crvenom dijelu novčanice a ponavlja
se djelomično ili u cijelosti u gornjem i donjem svijetlo crvenom dijelu
novčanice.

Na margini novčanice, iz gornjeg desnog kuta, počinje natpis u dva retka
"REPUBLIKA HRVATSKA", "ZAGREB, 30. SVIBNJA 1993."

U donjem dijelu novčanice, u istoj ravnini, otisnut je grb Republike
Hrvatske te oznaka vrijednosti "50000".

Na naličju novčanice u donjem dijelu, linijska podloga razdvojena je
bijelom trakom koja je vidljiva na lijevoj strani od ruba novčanice do
oboda rozete te na desnoj strani od fragmenta spomenika do ruba novčanice.
Unutar bijele trake tiskana je u nizu oznaka vrijednosti "50000".
Oznake vrijednosti međusobno su odvojene točkom.

4. Na licu novčanice lik Ruđera Boškovića tiskan je u crvenoj boji a
tonska podloga u duginim bojama - crveno, svijetlo žuto, tamno žuto, zeleno
i plavo. Na naličju novčanice motiv spomenika "Povijest Hrvata"
tiskan je u tamno crvenoj boji a tonska podloga u duginim bojama - crveno,
plavo, zeleno, maslinasto zeleno, i tamno crveno.

5. Ovo rješenje stupa na snagu danom objave u "Narodnim novinama".

Klasa: 450-08/93-01/33

Urbroj: 513-04/93-2

Zagreb, 31. svibnja 1993.

Ministar financija

**dr. Zoran Jašić, v. r.**

Rješenje, NN 53/1993-1036